पटना-(06-11-2018)-बिहार के पूर्व मंत्री तेज प्रताप यादव का तलाक केस खत्म होने का नाम नहीं ले रहा है। खुद तेज प्रताप यादव ही इस मसले पर सुलह के मूड में नहीं है। बताया जा रहा है कि तेज प्रताप का पटना में इंतजार हो रहा था लेकिन फिलहाल वह गायब बताए जा रहे हैं। मीडिया रिपोर्ट्स के अनुसार, तेज प्रताप सुरक्षाकर्मियों को चकमा देकर वृंदावन चले गए हैं। दरअसल, रांची में रविवार को अपने पिता लालू प्रसाद यादव से मिलकर पटना लौट रहे तेज प्रताप अचानक बुखार और जलन से पीड़ित होने की बात कहकर बोधगया में ही रुक गए थे। जब होटेल में उनके कमरे का दरवाजा खोला गया तो पता चला कि वह गायब हैं। उनके वृंदावन जाने की खबर सुरक्षाकर्मियों को भी नहीं थी। उधर, पटना में तेज के परिवार में मां राबड़ी देवी, पत्नी ऐश्वर्या राय और भाई तेजस्वी यादव आदि इंतजार ही करते रह गए। इसका यही अंदाजा लगाया जा रहा है कि तेज प्रताप खुद ही सुलह के मूड में नहीं हैं।